Rukunin kamfanoni na Dangote ko Dangote Group kamfani ne na hadaka a Najeriya mallakin Alhaji Aliko Dangote. Shi ne babban kamfani a yankin Afirka ta yamma kuma daya daga cikin manya a nahiyar Afirka.kuma Kamfanin ya samar wa da mutane aikin yi a kalla sun kai 300,000 An samar da kamfanin ne a shekara ta 1981 da farko domin kasuwanci inda ya fara da shigo da sikari da siminti da shinkafa da kifi da sauran kayayyakin masarufi na bukatun yau da kullum don rarrabawa a kasuwannin Najeriya. Kamfanin ya ci gaba ya zama babbban kamfanin da ke sarrafawa tare da samar da kayayyaki a shekara ta 1991, ya fara da sakar tufafi, sai kuma sarrafa fulawa sai sarrafa gishiri sai sarrafa sikiri. Daga nan kamfanin ya bunkasa zuwa samar da kamfanin sarrafa siminti. Kamfanin ya bunkasa zuwa sauran sassa na nahiyar Afrika. A yanzu rukunin yana tafiyar da kamfanoni sama da 18 a kasahen Afrika guda goma. Babbar cibiyar rukunun kamfanonin Dangote tana jahar Lagos a Najeriya. Aliko dangote ne ya kafa kamfanin bayan samun rance na dalar Amurika $3,000 daga hannun kawunsa. Ya fara ne da sayar da kayan abinci daga bisani kuma ya ci gaba zuwa shigo da kayayyaki ta jirgin ruwa kamar siminti.